BOSNA I HERCEGOVINA

FEDERACIJA BOSNE I HERCEGOVINE

HERCEGBOSANSKA ŽUPANIJA

GRAD LIVNO

GRADONAČELNIK

Broj:02-04-2967/22

Livno, 26.9.2022. godine

Na temelju članka 8. Zakona o ministarskim, vladinim i drugim imenovanjima u Federaciji Bosne i Hercegovine („Službene novine Federacije BiH“, broj: 34/03 i 65/13) i članka 24. stavka 2. Zakona o javnom pravobraniteljstvu („Narodne novine HBŽ“, br. 1/97, 8/03 i 1/13), Gradonačelnik objavljuje

**JAVNI NATJEČAJ**

**za izbor i imenovanje općinskog javnog pravobranitelja**

**u Općinskom javnom pravobraniteljstvu u Livnu**

**Opis pozicije:** rukovodi radom Općinskog javnog pravobraniteljstva i isto zastupa i predstavlja; organizira rad Pravobraniteljstva u izvršavanju poslova; podnosi Gradskom/Općinskom vijeću izvješće o radu Pravobraniteljstva, kao i o uočenim pojavama i problemima u primjeni zakona i drugih propisa od značaja za ostvarivanje funkcija Općinskog javnog pravobraniteljstva; izvještava Grad/Općinu, njegova tijela i organizacije kao i druge organizacije o zapažanjima u ostvarivanju svojih funkcija; obavlja poslove pravne zaštite imovine i imovinskih interesa Grada/Općine, njegovih tijela, drugih državnih tijela i fondova koji imaju svojstvo pravne osobe, a financiraju se iz proračuna Grada/Općine, ili u odnosu na njih Grad/Općina vrši osnivačka prava; zastupa stranke čije interese štite prema odredbama zakona u sudskim postupcima, upravnom i prekršajnom postupku, daje pravna mišljenja na ugovore imovinsko-pravne prirode prije njihovog zaključenja; obavlja i druge poslove i zadatke iz nadležnosti Pravobraniteljstava utvrđene zakonskim propisima.

Općinski javni pravobranitelj imenuje se na period od četiri godine i nadležan je i za Općinu Glamoč.

Kandidat za navedenu poziciju mora ispunjavati sljedeće **opće i posebne uvjete:**

**Opći uvjeti su:**

-da je državljanin Bosne i Hercegovine i Federacije Bosne i Hercegovine s prebivalištem

na području Federacije Bosne i Hercegovine,

-da je stariji od 18 godina,

-da nije otpušten iz državne službe kao rezultat stegovne mjere na bilo kojoj razini vlasti u Bosni i Hercegovini u periodu od tri godine prije dana objavljivanja upražnjene pozicije,

-da se na njega ne odnosi članak IX.1. Ustava Bosne i Hercegovine,

-da se protiv kandidata ne vodi kazneni postupak,

-da ne pripada ni jednoj političkoj stranci niti sudjeluje u njenim aktivnostima u smislu članka 35. stavka 3. Zakona o javnom pravobraniteljstvu,

-da nije član tijela zakonodavne, izvršne vlasti ili savjetnik u smislu Zakona o sukobu interesa u tijelima vlasti Federacije Bosne i Hercegovine“ („Službene novine Federacije BIH“, broj: 70/08).

**Posebni uvjeti su:**

-da ima završen pravni fakultet,

-da ima položen pravosudni ispit,

-da ima najmanje dvije godine radnog iskustva poslije položenog pravosudnog ispita na imovinsko-pravnim poslovima u pravobraniteljstvu, pravosudnim tijelima i drugim državnim tijelima, odnosno četiri godine na drugim pravnim poslovima.

**Potrebni dokumenti**

Prijava kandidata treba sadržavati kratak životopis sa kontakt podacima(adresu, e-mail, kontakt telefon i slično).

Uz prijavu potrebno je priložiti dokaze o ispunjavanju općih i posebnih uvjeta i to:

-uvjerenje o državljanstvu ne starije od 6 mjeseci;

-potvrdu o prebivalištu;

- ovjeren preslik diplome(ukoliko diploma na pravnom fakultetu nije stečena u BiH ili je stečena u nekoj od država nastalih raspadom SFRJ nakon 06.04.1992.godine, uz ovjeren preslik diplome potrebno je dostaviti i ovjerenu nostrifikaciju iste);

-ovjeren preslik uvjerenja o položenom pravosudnom ispitu;

-dokaz o radnom iskustvu;

-ovjerenu izjavu da nije otpušten iz državne službe kao rezultat stegovne mjere na bilo kojoj razini vlasti u Bosni i Hercegovini u periodu od tri godine prije dana objavljivanja upražnjene pozicije;

-ovjerenu izjavu da ne podliježe članku IX.1 Ustava BiH;

-ovjerenu izjavu da ne pripada ni jednoj političkoj stranci niti sudjeluje u njenim aktivnostima

u smislu članka 35. stavka 3. Zakona o javnom pravobraniteljstvu;

-ovjerenu izjavu da nije član tijela zakonodavne, izvršne vlasti ili savjetnik u smislu Zakona o sukobu interesa u tijelima vlasti F BiH“ („Službene novine Federacije BIH“, broj: 70/08).

**Razmatranje prijava, testiranje, intervju, rang lista, prigovori**

Povjerenstvo za izbor, koje imenuje gradonačelnik, razmatrat će pristigle prijave, provesti testiranje i obaviti intervju s kandidatima.

Prilikom pozivanja kandidata na intervju kandidat će ispuniti obrazac u kojem će iznijeti bilo koje pitanje ili mogućnost koja bi mogla dovesti do sukoba interesa u Općinskom javnom pravobraniteljstvu, ukoliko dođe do imenovanja kandidata.

Nakon provedenog postupka Povjerenstvo za izbor uputit će rang listu gradonačelniku.

Temeljem članka 22. i 25. stavak 5. Zakona o javnom pravobraniteljstvu, gradonačelnik će uputiti prijedlog za konačno imenovanje općinskog javnog pravobranitelja Gradskom vijeću Livno.

Za kandidata s rang liste, koji će biti imenovan za općinskog javnog pravobranitelja, zatražit će se službenim putem od nadležnih tijela, a prije konačnog imenovanja, podatak iz službene evidencije kao dokaz o ispunjavanju općeg uvjeta iz alineje 5.

Zainteresirana stranka može podnijeti prigovor na konačno imenovanje ako vjeruje da se u postupku imenovanja nisu poštovala načela utvrđena u Zakonu o ministarskim, vladinim i drugim imenovanjima Federacije Bosne i Hercegovine.

Prigovor se podnosi gradonačelniku, a preslik dostavlja Ombudsmanu za ljudska prava Bosne i Hercegovine.

Kandidat koji bude izabran, obvezan je dostaviti dokaz o zdravstvenoj sposobnosti za obavljanje poslova općinskog javnog pravobranitelja.

**Rok za prijavu i oglašavanje**

Prijave uz navedene dokaze u zatvorenoj kuverti dostaviti u roku od 15 dana od dana objave natječaja u „Službenim novinama Federacije Bosne i Hercegovine“ na adresu:

**GRAD LIVNO**

**GRADONAČELNIK**

**(za Povjerenstvo za izbor općinskog javnog pravobranitelja)**

**Trg branitelja Livna 1, Livno**

**s naznakom „PRIJAVA NA NATJEČAJ - NE OTVARATI**“

Nepotpune i nepravovremene prijave neće se uzeti u razmatranje.

Ovaj Natječaj objavit će se u „Službenim novinama Federacije Bosne i Hercegovine“, Večernjem listu za BiH, službenoj web stranici i oglasnoj ploči Grada Livna i lokalnim radio postajama.

GRADONAČELNIK

Darko Čondrić